KOMMISSIONENS AFGØRELSE

af 31. januar 2000

om afslutning af antidumpingproceduren vedrørende importen af fjernsynskamerasystemer med oprindelse i Amerikas Forenede Stater

(meddelt under nummer K(2000) 208)

(2000/73/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 384/96 af 22. december 1995 om beskyttelse mod dumpingimport fra lande, der ikke er medlemmer af Det Europæiske Fællesskab(1), senest ændret ved forordning (EF) nr. 905/98(2), særlig artikel 9,

efter høring af Det Rådgivende Udvalg, og

ud fra følgende betragtninger:

A. PROCEDURE

(1) Kommissionen modtog den 7. december 1998 en klage med påstand om, at fjernsynskamerasystemer med oprindelse i Amerikas Forenede Stater (i det følgende benævnt "USA") indførtes til skadelige dumpingpriser.

(2) Klagen blev indgivet af Philips BTS Broadcast Television Systems BV (i det følgende benævnt "klageren"), der tegner sig for en betydelig del af produktionen af fjernsynskamerasystemer i Fællesskabet i henhold til artikel 4, stk. 1, og artikel 5, stk. 4, i Rådets forordning (EF) nr. 384/96 (i det følgende benævnt "grundforordningen").

(3) Klagen indeholdt umiddelbare beviser for, at der fandt dumping sted, og at der som følge heraf forvoldtes væsentlig skade, hvilket blev anset for tilstrækkeligt til at berettige indledningen af en antidumpingprocedure.

(4) Kommissionen offentliggjorde derfor efter høring en meddelelse i De Europæiske Fællesskabers Tidende(3) om indledning af en antidumpingprocedure vedrørende importen til Fællesskabet af fjernsynskamerasystemer, som i øjeblikket tariferes under KN-kode 8525 30 90, 8537 10 91, 8537 10 99, 8529 90 81, 8529 90 88, 8543 89 95, 8528 21 14, 8528 21 16 og 8528 21 90 og har oprindelse i USA.

(5) Kommissionen underrettede officielt den eksporterende producent og de importører, som den vidste var berørt af sagen, samt repræsentanterne for eksportlandet og EF-producenterne om indledningen af proceduren. Interesserede parter fik lejlighed til at tilkendegive deres synspunkter skriftligt og at anmode om at blive hørt inden for den frist, der var fastsat i meddelelsen om indledning af den pågældende procedure.

(6) Den eksporterende producent i det pågældende land samt producenterne og importørerne i Fællesskabet tilkendegav deres synspunkter skriftligt. Alle parter, der anmodede om at blive hørt inden for ovennævnte frist og godtgjorde, at der var særlige grunde til, at de burde høres, fik lejlighed dertil.

(7) Kommissionen sendte spørgeskemaer til alle parter, som den vidste var berørt af sagen, og til alle de øvrige selskaber, der gav sig til kende over for Kommissionen inden for den frist, der var fastsat i meddelelsen om indledning af proceduren.

(8) Kommissionen indhentede og efterprøvede alle oplysninger, som den anså for nødvendige for at træffe afgørelse om dumping, skade og Fællesskabets interesser, og aflagde kontrolbesøg hos følgende selskaber:

a) producenter i Fællesskabet

- Philips BTS Broadcast Television Systems BV (Breda, Nederlandene)

- Thomson Broadcast Systems (Cergy-Saint-Christophe, Frankrig) (i det følgende benævnt "Thomson")

b) importører

- Sony Broadcast & Professional Europe (Basingstoke, Det Forenede Kongerige)

c) eksporterende producent

- Sony Professional Products Company (Boca Ratón, USA) (i det følgende benævnt "Sony").

(9) Dumpingundersøgelsen omfattede perioden fra den 1. januar til den 31. december 1998 (i det følgende benævnt "undersøgelsesperioden"). Skadesundersøgelsen omfattede perioden fra den 1. januar 1995 til udløbet af undersøgelsesperioden (i det følgende benævnt "den betragtede periode").

B. DEN PÅGÆLDENDE VARE OG SAMME VARE

(10) Denne procedure angår den samme vare som den, der er omfattet af proceduren vedrørende fjernsynskamerasystemer med oprindelse i Japan(4), dvs. fjernsynskamerasystemer bestående af en kombination af følgende dele, som importeres enten samlet eller hver for sig:

a) et kamerahoved med tre eller flere sensorer (CCD-elementer på 12 mm og derover), hver med mere end 400000 pixler, som kan tilsluttes en adaptor, med et signal/støjforhold på 55 dB eller bedre ved normal forstærkning; enten i et stykke med et kamerahoved og adaptor i ét hus eller hver for sig

b) en søger med en diagonal på 38 mm og derover

c) en basisstation eller kamerastyringsenhed (CCU), der er forbundet med kameraet via et kabel

d) et styrepanel (OCP) til manipulation af kameraet (dvs. til justering af farve og blænder til hvert enkelt kamera)

e) et hovedstyrepanel (MCP) eller en master set-up unit (MSU) med angivelse af oplysninger for hvert kamera, til fjernkontrol og fjernstyring af flere kameraer.

(11) Varen tariferes i øjeblikket under KN-kode 8525 30 90, 8537 10 91, 8537 10 99, 8529 90 81, 8529 90 88, 8543 89 95, 8528 21 14, 8528 21 16 og 8528 21 90.

(12) Kommissionen fandt intet, der tydede på, at der var forskelle med hensyn til de grundlæggende fysiske og tekniske karakteristika og anvendelsesformål mellem de fjernsynskamerasystemer, der blev fremstillet i USA og enten solgt på det amerikanske hjemmemarked eller eksporteret fra USA til Fællesskabet. Undersøgelsen viste også, at de varer, der blev fremstillet og solgt af EF-erhvervsgrenen på Fællesskabets marked, og de varer, der blev importeret til Fællesskabet fra USA, havde den samme grundlæggende teknologi, og at begge blev fremstillet i overensstemmelse med industristandarder, der benyttes verden over. Begge varer havde også de samme anvendelsesformål, og de blev derfor anset for indbyrdes substituerbare og indbyrdes konkurrerende. På baggrund af ovenstående betragtes de fjernsynskamerasystemer, der fremstilles i USA og sælges på hjemmemarkedet eller eksporteres til Fællesskabet, og de fjernsynskamerasystemer, der fremstilles og sælges af EF-erhvervsgrenen på Fællesskabets marked, som den samme vare i henhold til artikel 1, stk. 4, i grundforordningen.

C. DUMPING

(13) Undersøgelsen har vist, at der finder dumping sted, for så vidt angår den eneste eksporterende producent, der er kendt i denne procedure.

D. SKADE OG ÅRSAGSSAMMENHÆNG

(14) I Fællesskabet fremstilles den pågældende vare af klageren og Thomson. Begge selskaber udviste samarbejdsvilje i forbindelse med undersøgelsen. I overensstemmelse med definitionen i grundforordningens artikel 4, stk. 1, udgør de følgelig den pågældende erhvervsgren i Fællesskabet, da de tegner sig for 100 % af den samlede produktion i Fællesskabet af den pågældende vare.

(15) Undersøgelsen viste, at EF-erhvervsgrenen påførtes væsentlig skade i henhold til artikel 3, stk. 1, i grundforordningen. Det blev også fastlagt, at denne skade blev forvoldt som følge af dumpingimporten fra USA.

E. OMSTÆNDIGHEDER INDTRUFFET EFTER INDLEDNINGEN AF PROCEDUREN

(16) Efter indledningen af proceduren oplyste den eneste berørte eksporterende producent, dvs. Sony, Kommissionen om, at den definitivt indstillede sine produktionsaktiviteter i USA i forbindelse med fjernsynskamerasystemer, og at disse ville blive endeligt overført til Fællesskabet. Kommissionens tjenestegrene aflagde et kontrolbesøg hos Sony og dennes produktionsanlæg i USA for at efterprøve denne oplysning. Under kontrolbesøget blev det bekræftet, at Sony var ved at afvikle sin produktion af fjernsynskamerasystemer i USA med sigte på at lukke den pågældende produktionsvirksomhed i USA fra og med september 1999 og overføre den til Fællesskabet. Selskabet afgav en officiel meddelelse herom den 27. september 1999 og bekendtgjorde, at denne overførsel ville være afsluttet inden udgangen af december 1999.

(17) Da der ikke er andre producenter af fjernsynskamerasystemer i USA, og fremstillingen af den pågældende vare indstilles definitivt i USA, vil importen af fjernsynskamerasystemer fra USA ophøre fra december 1999. Under disse omstændigheder er det ikke nødvendigt at indføre beskyttelsesforanstaltninger.

F. AFSLUTNING AF PROCEDUREN

(18) EF-erhvervsgrenen blev underrettet om de væsentligste kendsgerninger og betragtninger, på grundlag af hvilke Kommissionen agtede at afslutte denne procedure. EF-erhvervsgrenen tilkendegav efterfølgende sine synspunkter, som derefter blev gennemgået af Kommissionen -

TRUFFET FØLGENDE AFGØRELSE:

Eneste artikel

Antidumpingproceduren vedrørende importen af fjernsynskamerasystemer, som i øjeblikket tariferes under KN-kode 8525 30 90, 8537 10 91, 8537 10 99, 8529 90 81, 8529 90 88, 8543 89 95, 8528 21 14, 8528 21 16 og 8528 21 90 og har oprindelse i Amerikas Forenede Stater, afsluttes.

Udfærdiget i Bruxelles, den 31. januar 2000.

På Kommissionens vegne

Pascal LAMY

Medlem af Kommissionen

(1) EFT L 56 af 6.3.1996, s. 1.

(2) EFT L 128 af 30.4.1998, s. 18.

(3) EFT C 17 af 22.1.1999, s. 4.

(4) Rådets forordning (EF) nr. 1015/94 om indførelse af en endelig antidumpingtold på importen af fjernsynskamerasystemer med oprindelse i Japan, senest ændret ved forordning (EF) nr. 193/1999 (EFT L 22 af 29.1.1999, s. 10).